## Tlačová správa

Bratislava 26. 3. 2025

**Nová elektrická stanica Vajnory významne posilní energetickú bezpečnosť a stabilitu dodávok v severnej časti Bratislavy**

**Západoslovenská distribučná investuje do výstavby novej Elektrickej stanice Vajnory a súvisiacich elektrických vedení viac než 30 mil. eur, s mierou spolufinancovania EÚ vo výške 35 %. Nová elektrická stanica výrazne prispeje k zabezpečeniu budúcich potrieb napájania severnej časti hlavného mesta Bratislavy a umožní pripájanie nových zákazníkov v tejto oblasti. Zároveň zvýši kvalitu pripojenia existujúcich zákazníkov v oblastiach aktuálne zásobovaných z elektrických staníc Žabí Majer, Pezinok, Ostredky a Podunajské Biskupice. Jej vybudovaním sa zvýši kapacita pre pripájanie obnoviteľných zdrojov, ako aj pre rozvoj elektromobility a nabíjacej infraštruktúry.**

**Stavba bola dnes slávnostne otvorená za účasti Radoslava Halušku, predsedu predstavenstva a výkonného riaditeľa spoločnosti Západoslovenská distribučná, Szabolcsa Hodosyho, štátneho tajomníka Ministerstva hospodárstva SR, Michala Vlčeka, starostu mestskej časti Vajnory, zástupcov partnerov a realizátorov stavby. Ukončená by mala byť do konca roka 2026.**

ES Vajnory sa buduje v rámci PCI projektu Danube Ingrid, ktorý je výsledkom spolupráce dvoch slovenských spoločností – SEPS a ZSD – a maďarského prevádzkovateľa distribučnej sústavy E.ON Észak-dunántúli Áramhálózati Zrt. S ohľadom na zápis projektu Danube InGrid do zoznamu projektov spoločného záujmu Európskej únie má pridelený prioritný štatút a postavenie čo najvyššieho vnútroštátneho významu.

**Elektrická stanica s najmodernejším vybavením**

Elektrická stanica Vajnory prispeje k zvýšeniu kvality distribúcie elektriny, k zvýšeniu prevádzkovej bezpečnosti sústavy a jej nižšej poruchovosti. Po výstavbe bude slúžiť ako transformačná stanica 110/22 kV. V budúcnosti je plánované prepojenie medzi ES Vajnory 110/22kV (ZSD) a ES Vajnory 400/110 kV budovanou spoločnosťou SEPS, ktorá bude stáť v jej blízkosti. Elektrická stanica bude riešená ako rozvodné zariadenie bez trvalej obsluhy. Bude vybavená riadiacim a informačným systémom (RIS), ktorý umožňuje diaľkovú obsluhu z dispečerských pracovísk ZSD. Komunikovať bude vďaka prenosovým cestám využívajúcim optické vlákna.

**Energetická stabilita regiónu**

Na západnom Slovensku v aktuálnom období sledujeme rastúci záujem o pripájanie nových zdrojov na výrobu elektriny z obnoviteľných zdrojov energií z radov domácností a podnikateľov. Nároky na rozvoj distribučnej sústavy sa zvyšujú aj s rozvojom elektromobility a potrebou rozširovania nabíjacej infraštruktúry. Lokalita Vajnory nebola zvolená náhodne – priestorová rezerva pre elektroenergetickú infraštruktúru tohto typu bola dlhodobo uvedená v územnom pláne. Po plánovanom prepojení s elektrickou stanicou 400/110 kV, ktorú v blízkosti buduje spoločnosť SEPS, pôjde o jednu z najväčších elektrických staníc na Slovensku, ktorá zabezpečí energetickú stabilitu v regióne hlavného mesta Bratislavy. Umožní nielen pripájanie nových odberných miest, ale zvýši kvalitu a spoľahlivosť distribúcie elektriny pre existujúcich zákazníkov aktuálne zásobovaných z elektrických staníc Žabí Majer, Pezinok, Ostredky a Podunajské Biskupice.

Rast spotreby elektriny ako náhrady za iné formy primárnych energií, v kombinácii s rastom energetickej efektívnosti, šetrného prístupu k životnému prostrediu a ochrane klímy, vytvárajú veľké príležitosti pre udržateľnosť do budúcnosti. „*To si však vyžaduje podstatné investície do distribučných sústav, ktoré musia byť pripravené na prudký nárast obnoviteľných zdrojov v sústave, rastúcu distribuovanú výrobu či neustále zvyšujúci sa dopyt po elektrine na vykurovanie a mobilitu. Západoslovenská distribučná len v minulom roku investovala do modernizácie a rozširovania sústavy vyše 154 mil. eur., pričom sa nám darí aj vo viaczdrojovom financovaní a získavaní prostriedkov z európskych projektov spoločného záujmu*,“ **uviedol Radoslav Haluška, predseda predstavenstva a výkonný riaditeľ Západoslovenskej distribučnej.**

Ministerstvo hospodárstva SR dlhodobo podporuje investície, ktoré zlepšujú energetickú bezpečnosť, stabilitu a konkurencieschopnosť regiónov. Projekt elektrickej stanice Vajnory je dôkazom, že Slovensko aktívne využíva nástroje spoločnej európskej politiky na modernizáciu kritickej infraštruktúry a na prechod k inteligentnej, ekologickej a dostupnej energetike. „*Investície do elektrizačnej infraštruktúry, akou je výstavba tejto novej elektrickej stanice, majú kľúčový význam pre bezpečné a spoľahlivé dodávky elektriny. Takéto projekty umožňujú efektívnu integráciu obnoviteľných zdrojov, posilňujú energetickú stabilitu a zlepšujú kvalitu dodávok pre obyvateľov a podnikateľské prostredie. Viaczdrojové financovanie, ktoré tento projekt využíva, je príkladom efektívnej kombinácie národných a európskych zdrojov na podporu strategických investícií v energetike*,“ **uviedla ministerka hospodárstva SR Denisa Saková.**

**Výstavba Elektrickej stanice Vajnory je jednou z najvýznamnejších investícií v rámci projektu spoločného záujmu Danube InGrid**

Projekt spoločného záujmu Danube InGrid, v celkovej hodnote 291 mil. EUR, je spolufinancovaný podielom 35 % z EÚ zdrojov, konkrétne z Nástroja pre prepájanie Európy (CEF – Connecting Europe Facility). Realizátormi sú spoločnosti Západoslovenská distribučná, a.s., Slovenská elektrizačná a prenosová sústava, a. s. a maďarský prevádzkovateľ distribučnej sústavy E.ON Észak-dunántúli Áramhálózati Zrt.. Západoslovenská distribučná realizuje v rámci projektu investície v plánovanej hodnote 106,5 mil. EUR.

Primárnym zámerom projektu Danube InGrid je vybudovanie inteligentnej siete v regióne strednej a východnej Európy, umožňujúcej rozsiahlejšiu integráciu výrobcov energie z obnoviteľných zdrojov do distribučnej sústavy, pri udržaní vysokej kvality a bezpečnosti dodávok. Realizáciou aktivít v rámci Danube InGrid sa zvýši kvalita a spoľahlivosť dodávky elektriny. V rámci projektu Danube InGrid sa realizujú aj ďalšie aktivity zamerané na zavádzanie inteligentných zariadení do distribučnej sústavy. Ide napríklad o inštaláciu zariadení umožňujúcich monitoring a diaľkové ovládanie transformačných staníc, lokalizáciu porúch, ďalej optické trasy na vedeniach VN a VVN a taktiež implementáciu IT projektov podporujúcich smart grid. Západoslovenská distribučná už v rámci projektu zrealizovala aj novú elektrickú stanicu 110/22 kV Mierovo.

„*V mene Európskej výkonnej agentúry pre klímu, infraštruktúru a životné prostredie (CINEA) by som chcela zablahoželať k dosiahnutiu tohto dôležitého míľnika, ktorým je začatie výstavby elektrickej stanice vo Vajnoroch. Vďaka finančným prostriedkom EÚ poskytnutým na projekt Danube InGrid bude táto stanica slúžiť ako ďalší spojovací bod medzi distribučnou a prenosovou sústavou, z čoho budú mať prospech najmä obyvatelia severnej Bratislavy. Celkovo ide o ďalší krok smerom k bezpečnejšej, flexibilnejšej a efektívnejšej elektrickej sústave v EÚ*,“ povedala **Paloma Aba Garrote, riaditeľka Európskej výkonnej agentúry pre klímu, životné prostredie a infraštruktúru (CINEA).**